|  |
| --- |
|   |
|  |
| ZMLuva o poskytnutí služieb Vypracovania analýzy pre projekt DIONYSUSČ. [•] |

TÁTO ZMLUVA O POSKYTNUTÍ SLUŽIEB VYPRACOVANIA ANALÝZY PRE PROJEKT DIONYSUS (ďalej len Zmluva) je uzatvorená medzi:

1. **Verejné prístavy, a. s.,** so sídlom Prístavná 10, 821 09 Bratislava, IČO: 36 856 541, DIČ: 2022534008, IČ DPH: SK2022534008, spoločnosť zapísaná v Obchodnom registri Okresného súdu Bratislava I, oddiel Sa, vložka č. 4395/B, spoločnosť zastúpená Ing. Zoltánom Ácsom, predsedom predstavenstva a JUDr. Petrom Csicsayom, členom predstavenstva, bankové spojenie: VÚB, a.s., IBAN: SK61 0200 0000 0024 1616 8551, SWIFT kód/BIC: SUBASKBX (**Obstarávateľ**);
2. **[•],** so sídlom [•], IČO: [•], DIČ: [•], IČ DPH: [•], spoločnosť zapísaná v [•], spoločnosť zastúpená [•], bankové spojenie: [•], IBAN: [•], SWIFT kód/BIC: [•] (**Dodávateľ**);

NAKOĽKO:

1. Obstarávateľ je spoločnosť, ktorá bola zriadená 21.01.2008 na základe zákona č. 500/2007 Z. z., ktorým sa mení a dopĺňa zákon č. 338/2000 Z. z. o vnútrozemskej plavbe a o zmene a doplnení niektorých zákonov v znení neskorších predpisov a medzi jej zákonom ustanovené úlohy patrí okrem iného aj zabezpečenie prípravy a realizácie výstavby verejných prístavov na území SR, spolu so spracovaním dlhodobých a krátkodobých koncepcií ich rozvoja, teda všeobecný rozvoj prístavov na Slovensku.
2. Obstarávateľ je súčasťou konzorcia partnerov projektu Integrating Danube Region into Smart & Sustainable Multi-modal & Intermodal Transport Chains (kód projektu DTP3-576-3.1, akronym „DIONYSUS“) (ďalej len **Projekt DIONYSUS**), ktorý je spolufinancovaný z Dunajského nadnárodného programu. Projekt DIONYSUS je zameraný na riešenie hlavných regionálnych výziev v oblasti riadenia a plánovania infraštruktúry so zvýraznením kľúčových opatrení potrebných na podporu nákladnej vodnej dopravy a plánovania budovania prístavnej infraštruktúry. Projekt sa tak stane kľúčovým nástrojom na plnenie stratégie EÚ pre podunajskú oblasť.
3. S cieľom podporiť kvalitu, udržateľný rozvoj a informované investičné rozhodnutia. Spolu s ostatnými výstupmi Projektu DIONYSUS prispeje tento výstup k zabezpečeniu súladu s konkrétnymi cieľmi dopravy EÚ, TEN-T a kohéznej politiky na obdobie rokov 2014 - 2020 a ďalšie obdobia, vrátane budúceho viacročného finančného rámca (2021 - 2027). Projekt DIONYSUS sa tak stane kľúčovým nástrojom na plnenie stratégie EÚ pre podunajskú oblasť.
4. V rámci pracovného balíka WPT4 – Pilot Cases, vyhlásil Obstarávateľ verejné obstarávanie, predmetom ktorého je zadanie zákazky na poskytnutie služieb spočívajúcich vo vypracovaní Modelu prevádzky a modelu obchodného rozvoja pre prístavy dunajského regiónu, ktorého cieľom je podporiť kvalitu, udržateľný rozvoj a informované investičné rozhodnutia, pričom Obstarávateľ očakáva, že výstup poskytnutých služieb spolu s ostatnými výstupmi Projektu DIONYSUS prispeje k zabezpečeniu súladu s konkrétnymi cieľmi dopravy EÚ, TEN-T a kohéznej politiky na obdobie rokov 2014 - 2020 a ďalšie obdobia, vrátane budúceho viacročného finančného rámca (2021 - 2027).
5. Dodávateľ sa zúčastnil verejného obstarávania a jeho ponuka bola vyhodnotená ako víťazná.

DOHODLO SA nasledovne:

1. Definície

 V tejto Zmluve:

 **Autorský zákon** znamená zákon č. 185/2015 Z. z. Autorský zákon v platnom znení.

 **Špecifikácia predmetu zákazky** znamená dokument s názvom Špecifikácia predmetu zákazky - Podporné činnosti pre projekt DIONYSUS (DTP).

 **Zmluvná strana** znamená Obstarávateľ a Dodávateľ.

1. predmet zmluvy

 Predmetom tejto Zmluvy je poskytnutie služieb, ktoré spočívajú v záväzku Dodávateľa zariadiť pre Obstarávateľa spracovanie analýzy, predmetom ktorej je vytvorenie prevádzkového modelu a modelu obchodného rozvoja pre prístavy dunajského regiónu.

1. Odmena Dodávateľa

Za poskytnutie služieb podľa tejto Zmluvy je Obstarávateľ povinný zaplatiť Dodávateľovi odmenu vo výške **[•],- eur bez DPH** (slovom [•] eur). V prípade ak je Dodávateľ platiteľom DPH v zmysle všeobecne záväzných právnych predpisov, bude k odmene pripočítaná DPH v zmysle všeobecne záväzných právnych predpisov.

Nárok na odmenu vzniká podaním správy o výsledku poskytnutia služieb podľa odseku 8.1. Nárok na odmenu vznikne iba za podmienky, že služby boli poskytnuté riadne v súlade s odsekom 8.2 a včas v súlade s článkom 4.

Odmena bude uhradená jednorazovo na základe faktúry vystavenej Dodávateľom na bežný účet Dodávateľa uvedený v záhlaví tejto Zmluvy. Faktúra je splatná do tridsiatich (30) dní odo dňa jej doručenia Obstarávateľovi. Obstarávateľ požaduje doručenie faktúry v listinnej podobe prostredníctvom pošty alebo elektronicky prostredníctvom elektronickej pošty na adresu faktury@vpas.sk. V prípade, ak faktúra nebude obsahovať všetky náležitosti daňového dokladu v zmysle všeobecne záväzných právnych predpisov Slovenskej republiky a náležitosti uvedené v tejto Zmluve, je Obstarávateľ oprávnený takúto faktúru, a to aj opakovane, vrátiť Dodávateľovi na jej opravu resp. prepracovanie. Doručením opravenej resp. novej faktúry Obstarávateľovi plynie nová lehota splatnosti faktúry.

Odmena podľa tohto článku je konečná. V odmene sú zahrnuté všetky vynaložené výdavky Dodávateľa, ktoré mu vzniknú v súvislosti s plnením jeho povinností podľa tejto Zmluvy.

1. Čas plnenia
	1. Dodávateľ začne s poskytovaním služieb prvý pracovný deň, ktorý nasleduje po prijatí informácie od Obstarávateľa o nadobudnutí účinnosti tejto Zmluvy.
	2. Dodávateľ zabezpečí, aby služby podľa tejto Zmluvy boli poskytnuté včas, a to tak, aby boli dodržané časové požiadavky stanovené v Špecifikácii predmetu zákazky.
2. písomný výstup zákazky

Písomným výstupom služieb poskytnutých Dodávateľom bude vypracovanie dokumentu s názvom „Model prevádzky a model obchodného rozvoja pre prístavy dunajského regiónu“. Písomný výstup zákazky (v tlačenej podobe aj v elektronickej podobe) musí spĺňať minimálne obsahové požiadavky uvedené v Špecifikácii predmetu zákazky, pričom musí vychádzať z východiskových podkladov uvedených v Špecifikácii predmetu zákazky. Písomný výstup zákazky musí byť vypracovaný v slovenskom jazyku aj anglickom jazyku.

Písomný výstup zákazky musí byť Dodávateľom odovzdaný bezodkladne po jeho vyhotovení osobne v mieste sídla Obstarávateľa vo forme a s obsahom, ktorý predpisuje Špecifikácia predmetu zákazky. Prevzatie písomného výstupu zákazky Obstarávateľ Dodávateľovi na jeho žiadosť písomne potvrdí. Absencia námietok pri prevzatí písomného výstupu zákazky nebude považovaná za schválenie jeho formy ani obsahu.

1. Práva a povinnosti Obstarávateľa

 Obstarávateľ je povinný:

* + 1. poskytnúť Dodávateľovi východiskové podklady uvedené v Špecifikácii predmetu zákazky a tiež všetky dôležité informácie, ktoré bude Dodávateľ požadovať na to, aby mohol poskytnúť služby riadne a včas; a
		2. komunikovať s Dodávateľom prostredníctvom Dodávateľovho Projektového manažéra, ktorý bude oprávnený zastupovať Dodávateľa vo všetkých záležitostiach týkajúcich sa poskytovania služieb.
1. Práva a Povinnosti Dodávateľa
	1. Dodávateľ je povinný:
		1. poskytnúť služby podľa tejto Zmluvy s odbornou starostlivosťou, riadne a včas;
		2. činnosť uskutočňovať v súlade so Špecifikáciou predmetu zákazky, podľa pokynov Obstarávateľa a ním poskytnutých informácií a v súlade s jeho záujmami, ktoré Dodávateľ pozná alebo musí poznať, pričom je povinný oznámiť Obstarávateľovi všetky okolnosti, ktoré zistil a ktoré môžu mať vplyv na zmenu pokynov Obstarávateľa;
		3. komunikovať s Obstarávateľom výlučne prostredníctvom zástupcu Obstarávateľa, ktorý bude oprávnený zastupovať Obstarávateľa vo všetkých záležitostiach týkajúcich sa služieb podľa tejto Zmluvy;
		4. podrobiť sa dohľadu Obstarávateľa nad stavom prác najmä účasťou na stretnutiach organizovaných Obstarávateľom, ako je to uvedené v Špecifikácii predmetu zákazky;
		5. zabezpečiť, že služby budú poskytnuté napriek písomným pokynom Obstarávateľa v súlade so všetkými relevantnými právnymi predpismi, pričom je povinný oznámiť Obstarávateľovi každý nesúlad Obstarávateľom udeleného pokynu s právnymi predpismi;
		6. činnosť vykonávať prostredníctvom svojich pracovníkov;
		7. bez zbytočného odkladu oznámiť Obstarávateľovi všetky údaje a odovzdať všetky dokumenty, ktoré získal v prospech Obstarávateľa;
		8. byť počas celej doby trvania tejto Zmluvy zapísaný v Registri partnerov verejného sektora, ak to vyžaduje všeobecne záväzný právny predpis Slovenskej republiky.
	2. Dodávateľ má právo na poskytnutie súčinnosti Obstarávateľa a všetkých podkladov potrebných na výkon svojej činnosti podľa tejto Zmluvy. Dodávateľ je však povinný zaobchádzať s dokumentami Obstarávateľa tak, aby nedošlo k ich strate, odcudzeniu, zničeniu ani poškodeniu. Dodávateľ si nesmie vyhotovovať kópie dokumentov poskytnutých Obstarávateľom, ani s nimi nakladať inak ako za účelom tejto Zmluvy. Všetky dokumenty poskytnuté Obstarávateľom je Dodávateľ po ukončení tejto Zmluvy povinný Obstarávateľovi vrátiť.
	3. Dodávateľ sa môže spoliehať na to, že Obstarávateľom udelené pokyny a poskytnuté informácie sú vhodné, úplné a správne.
2. Správa o výsledku
	1. Po ukončení poskytovania služieb je Dodávateľ povinný do piatich (5) dní podať Obstarávateľovi písomnú správu o výsledku poskytnutia služieb, v ktorej uvedie všetky podstatné informácie o vykonanej činnosti a jej výsledku.
	2. Služby sa budú považovať za Dodávateľom poskytnuté riadne, ak bude Obstarávateľovi odovzdaná finálna verzia dokumentu s názvom „Model prevádzky a model obchodného rozvoja pre prístavy dunajského regiónu“, v ktorej budú k plnej spokojnosti Obstarávateľa zapracované všetky jeho pripomienky a požiadavky.
3. Zodpovednosť za škodu a okolnosti vylučujúce zodpovednosť
	1. Dodávateľ zodpovedá Obstarávateľovi za škody spôsobené pri výkone svojej činnosti porušením alebo nesplnením povinností vyplývajúcich mu z právnych predpisov ako aj z tejto Zmluvy. Povinnosť Dodávateľa sa bude považovať za nesplnenú alebo porušenú aj vtedy, ak by k tomu došlo z nedbanlivosti Dodávateľa, jeho zamestnancov alebo iných osôb, ktoré na splnenie svojho záväzku použil.
	2. Dodávateľ preberá na seba riziko okolností vylučujúcich zodpovednosť. Dodávateľ zodpovedá Obstarávateľovi aj za škody, ktoré vznikli v súvislosti alebo napriek výskytu týchto okolností.
4. Zmluvná pokuta

Ak Dodávateľ poruší svoju povinnosť podľa odseku 7.1(a), najmä tým, že nedodrží termín uvedený v Špecifikácii predmetu zákazky, je povinný zaplatiť Obstarávateľovi za porušenie zmluvnej povinnosti zmluvnú pokutu vo výške 300 eur, a to za každý deň omeškania so splnením tejto povinnosti, aj keď Obstarávateľovi porušením povinnosti nevznikne škoda.

Popri zmluvnej pokute je Obstarávateľ oprávnený požadovať náhradu škody spôsobenej porušením povinnosti, na ktorú sa vzťahuje zmluvná pokuta.

Dodávateľ je povinný zmluvnú pokutu zaplatiť, aj keď porušenie povinnosti nezavinil.

1. Autorské práva a licencia
	1. Dodávateľ vyhlasuje, že je alebo sa na vlastné náklady stane nositeľom alebo vykonávateľom majetkových práv autora (z akéhokoľvek dôvodu stanoveného platným Autorským zákonom vrátane nadobudnutia výhradnej licencie na použitie diela s právom udeliť sublicenciu) k všetkým výsledkom tvorivej duševnej činnosti osôb (bez ohľadu na to, či sú to zamestnanci Dodávateľa alebo nie), ktoré sa podieľali na vykonávaní činnosti podľa tejto Zmluvy (najmä, avšak nie výlučne, k Písomnému výstupu zákazky) (ďalej len **dielo**).
	2. Dodávateľ udeľuje Obstarávateľovi súhlas na použitie diela (licenciu, resp. sublicenciu (ďalej len **licencia**)). Obstarávateľ je podľa tejto Zmluvy oprávnený na akýkoľvek, ku dňu uzatvorenia Zmluvy, známy spôsob použitia diela, a to najmä:
		1. spracovanie diela vrátane jeho upravovania,
		2. spojenie diela s iným dielom vrátane vytvorenia nového diela,
		3. zaradenie diela do databázy,
		4. vyhotovenie rozmnoženiny diela,
		5. verejné rozširovanie originálu diela alebo rozmnoženiny diela,
		6. uvedenie diela na verejnosti vrátane verejného vystavenia originálu diela alebo rozmnoženiny diela, verejného vykonania diela a verejného prenosu diela,
		7. registrovanie diela v osobitnom registri vrátane udelenia súhlasu na registráciu diela tretej osobe.
	3. Bez toho, aby tým bola narušená všeobecnosť možnosti použitia diela podľa odseku 11.2, je Obstarávateľ oprávnený a Dodávateľ súhlasí, aby Obstarávateľ zverejnil dielo na svojom webovom sídle, webovom sídle Dunajského nadnárodného programu a na ústrednom portáli verejnej správy slovensko.sk.
	4. Ak o to Dodávateľ požiada, zaväzuje sa Obstarávateľ na všetkých rozmnoženinách diela uvádzať označenie autora.
	5. Licencia sa udeľuje v územne a vecne neobmedzenom rozsahu, na dobu neurčitú (bez časového obmedzenia). Odmena za licenciu je zahrnutá v odmene podľa článku 3. Licencia podľa tejto Zmluvy sa udeľuje ako výhradná. Obstarávateľ nie je povinný výhradnú licenciu využiť. Dodávateľ súhlasí s poskytnutím licencie v rozsahu udelenej licencie tretím osobám.
	6. Zmluvné strany budú viazané ustanoveniami tohto článku 11 aj po ukončení tejto Zmluvy.
2. Záväzné vyhlásenia Dodávateľa
	1. Dodávateľ potvrdzuje, že každé vyhlásenie uvedené v tomto článku 12 je pravdivé a správne v deň podpisu tejto Zmluvy a vyhlasuje Obstarávateľovi, že:
		1. je právnickou osobou riadne založenou a existujúcou podľa platných právnych predpisov;
		2. je oprávnený na výkon činnosti podľa právnych predpisov a poskytnutie služieb, ktoré sú predmetom tejto Zmluvy;
		3. táto Zmluva je platná a pre neho záväzná a jeho povinnosti z nej sú voči nemu vykonateľné;
		4. uzavretie tejto Zmluvy Dodávateľom a jeho plnenie povinností podľa nej nie sú v rozpore so žiadnym právnym predpisom ani so žiadnym iným dokumentom, ktorým je Dodávateľ viazaný;
		5. neopomenul predložiť Obstarávateľovi žiadnu podstatnú informáciu o svojom stave alebo činnosti.
3. Povinnosť mlčanlivosti
	1. Pre účely tohto článku sa **Dôvernými informáciami** rozumejú všetky informácie, ktoré sú predmetom obchodného tajomstva podľa Obchodného zákonníka alebo sú z iného dôvodu dôverného charakteru a boli poskytnuté Obstarávateľom Dodávateľovi, pričom zahŕňajú aj obsah tejto Zmluvy.
	2. Dodávateľ sa zaväzuje udržiavať Dôverné informácie v tajnosti a neodhaliť ich žiadnej tretej osobe s výnimkami uvedenými v tomto článku.
	3. Odsek 13.2 vyššie sa nevzťahuje na poskytnutie Dôverných informácií v rozsahu, v akom:
		1. to vyžaduje právny predpis;
		2. to vyžaduje kompetentný orgán oprávnený na základe právneho predpisu;
		3. bola taká informácia už zverejnená inak ako v dôsledku porušenia tohto článku 13;
		4. to Dodávateľ považuje za opodstatnené v rámci súdneho alebo iného konania vedeného voči Obstarávateľovi; alebo
		5. to stanovujú ustanovenia tohto článku 13.
	4. Obstarávateľ súhlasí, že Dodávateľ môže sprístupniť Dôverné informácie svojej ovládajúcej osobe, jej ovládajúcej osobe a jej ovládaným osobám, svojim ovládaným osobám, svojim zamestnancom a zamestnancom vyššie uvedených osôb, svojim poradcom a poradcom vyššie uvedených osôb za akýmkoľvek účelom za predpokladu, že Dodávateľ vynaloží všetko primerané úsilie na zabezpečenie toho, aby príjemca takej informácie konal v súlade so záväzkom Dodávateľa udržiavať Dôverné informácie v tajnosti a nesprístupniť ich žiadnej tretej osobe (s výnimkami podľa tohto článku 13), akoby bol Zmluvnou stranou.
	5. Zmluvné strany budú viazané ustanoveniami tohto článku 13 aj po ukončení tejto Zmluvy.
4. BOJ PROTI KORUPCII
	1. Zmluvné strany sa nesmú dopustiť, nesmú schváliť ani povoliť žiadne konanie, ktoré by spôsobilo, že by Zmluvné strany porušili akékoľvek platné protikorupčné všeobecne záväzné predpisy. Táto povinnosť sa vzťahuje najmä na neoprávnené plnenia zástupcom alebo zamestnancom orgánov verejnej správy alebo blízkym osobám zástupcov alebo zamestnancov orgánov verejnej správy.
	2. Každá Zmluvná strana sa zaväzuje, že neponúkne, neposkytne, ani sa nezaviaže poskytnúť žiadnemu zamestnancovi, zástupcovi alebo tretej strane konajúcej v mene druhej Zmluvnej strany, a rovnako neprijme ani sa nezaviaže prijať od žiadneho zamestnanca, zástupcu alebo tretej strany konajúcej v mene druhej Zmluvnej strany žiadny dar, ani inú výhodu, či už peňažnú alebo inú, na ktorú príjemca nemá právny nárok pri dojednaní, uzatváraní alebo pri plnení tejto Zmluvy.
	3. Zmluvné strany sa zaväzujú bezodkladne vzájomne sa informovať, pokiaľ si budú vedomé alebo budú mať konkrétne podozrenie na korupciu pri dojednaní, uzatváraní alebo pri plnení tejto Zmluvy.
5. Výkon kontroly
	1. Dodávateľ je povinný strpieť výkon kontroly / auditu nad Obstarávateľom, ktorý súvisí s výkonom činnosti Dodávateľa pri poskytovaní služieb a plnení iných povinností podľa tejto Zmluvy kedykoľvek počas trvania tejto Zmluvy a do desiatich rokov po jej ukončení, a to najmä tým, že orgánu kontroly alebo auditu poskytne všetku požadovanú súčinnosť. Orgánom kontroly môže byť najmä:
		1. Ministerstvo investícií, regionálneho rozvoja a informatizácie SR a ním poverené osoby,
		2. Najvyšší kontrolný úrad SR, Úrad vládneho auditu, Certifikačný orgán a nimi poverené osoby,
		3. Orgán auditu, jeho spolupracujúce orgány a nimi poverené osoby,
		4. splnomocnení zástupcovia Európskej Komisie a Európskeho dvora audítorov,
		5. osoby prizvané orgánmi uvedenými v písm. (a) až (d) v súlade s príslušnými právnymi predpismi SR a EÚ.
	2. Dodávateľ je povinný uchovať všetky dokumenty a iné dôkazy o výkone svojej činnosti v súvislosti s plnením povinností podľa tejto Zmluvy po dobu desiatich (10) rokov od jej ukončenia vo forme a spôsobom, ktorý umožní nerušený výkon kontroly alebo auditu.
	3. Pri porušení povinností podľa tohto článku 15 je Obstarávateľ oprávnený od Zmluvy odstúpiť s okamžitou účinnosťou.
	4. Zmluvné strany budú viazané ustanoveniami tohto článku 15 aj po ukončení tejto Zmluvy.
6. Odstúpenie od zmluvy
	1. Obstarávateľ je oprávnený odstúpiť od tejto Zmluvy s okamžitou účinnosťou v prípade, ak:
		1. pri činnosti Dodávateľa došlo k porušeniu princípu odbornej starostlivosti;
		2. existujú pochybnosti, že Dodávateľ sa dopustil korupcie podľa článku 14;
		3. Dodávateľ porušil Zmluvu čo i len nepodstatným spôsobom;
		4. niektoré záväzné vyhlásenie Dodávateľa podľa článku 12 sa ukáže ako nepravdivé;
		5. Dodávateľ nedodrží ktorýkoľvek termín uvedený v Špecifikácii predmetu zákazky, tak, že ho prekročí o viac ako 14 dní.
	2. Pri odstúpení od Zmluvy podľa tohto článku 16 alebo na základe iného ustanovenia tejto Zmluvy alebo zákona, sa Zmluva zrušuje od počiatku bez toho, aby mal Dodávateľ nárok na odmenu, náhradu nákladov alebo akúkoľvek inú kompenzáciu za činnosť uskutočnenú alebo výdavky vynaložené pred odstúpením od Zmluvy.
7. Trvanie a ukončenie zmluvy
	1. Táto Zmluva sa uzatvára na dobu určitú, do vysporiadania vzájomných práv a povinností medzi Zmluvnými stranami.
	2. Žiadna zo Zmluvných strán nie je oprávnená túto Zmluvu vypovedať. Túto Zmluvu je možné ukončiť vzájomnou dohodou Zmluvných strán.

17.3 Ustanovenia článkov, ktoré vzhľadom na svoju povahu majú platiť aj po ukončení Zmluvy, ostanú v platnosti aj po ukončení tejto Zmluvy.

1. Komunikácia medzi Zmluvnými stranami
	1. Všetky (akékoľvek) písomnosti medzi Zmluvnými stranami týkajúce sa právnych vzťahov založených medzi Zmluvnými stranami touto Zmluvou, sa doručujú osobne, poštou alebo elektronicky.
	2. Písomnosti v listinnej podobe týkajúce sa právnych vzťahov založených medzi Zmluvnými stranami touto Zmluvou sa doručujú doporučene prostredníctvom pošty na adresu Zmluvnej strany uvedenú v záhlaví. Každá Zmluvná strana je povinná oznámiť druhej Zmluvnej strane každú zmenu svojho sídla podľa zásad uvedených v tomto článku do troch (3) dní odo dňa zmeny sídla.
	3. Ak Zmluvná strana neprevezme písomnosť na adrese sídla uvedenej v tejto Zmluve, považuje sa písomnosť po troch (3) dňoch od jej vrátenia odosielateľovi za doručenú, a to aj vtedy, ak sa adresát o tom nedozvie. Všetky právne účinky doručovaných písomností nastanú v tomto prípade dňom, ktorým sa písomnosť považuje za doručenú.
	4. V prípade doručovania prostredníctvom elektronickej pošty (e-mailom) sa písomnosť považuje za doručenú až prijatím potvrdenia Zmluvnej strany o doručení písomnosti.
	5. Zmluvné strany sa dohodli, že písomnosti obsahujúce právne úkony smerujúce k zmene alebo ukončeniu Zmluvy, sa považujú za doručené len v prípade listinnej písomnosti doručenej na adresu sídla druhej Zmluvnej strany uvedenej v záhlaví.
2. Spoločné a záverečné ustanovenia

Jediná zmluva

 Táto Zmluva tvorí jedinú zmluvu uzavretú medzi Obstarávateľom a Dodávateľom ohľadne jej plnenia.

Oddeliteľnosť ustanovení

 Ak by niektoré z ustanovení tejto Zmluvy boli súdom alebo rozhodcovským orgánom alebo iným príslušným orgánom vyhlásené za neplatné, resp. neaplikovateľné, nebude tým dotknutá ani obmedzená platnosť, účinnosť a vykonateľnosť ostatných ustanovení tejto Zmluvy, pričom sa Zmluvné strany zaväzujú, že neplatné, resp. neaplikovateľné ustanovenie tejto Zmluvy bude nahradené iným právne relevantným ustanovením, resp. mimozmluvnou dohodou sledujúcou hospodársky účel neplatného, resp. neaplikovateľného ustanovenia.

Mandátna zmluva

 Právny vzťah založený touto Zmluvou sa bude riadiť ustanoveniami § 566 a nasl. Obchodného zákonníka o Mandátnej zmluve. Aplikácia ustanovení § 571, § 572, § 574 ods. 4 a § 575 Obchodného zákonníka sa na základe dohody Zmluvných strán vylučuje.

Vyhotovenia

 Táto Zmluva je vyhotovená v štyroch vyhotoveniach, po dve vyhotovenia pre každú Zmluvnú stranu.

Jazyk Zmluvy

 Táto Zmluva sa uzatvára v slovenskom jazyku a môže byť preložená do anglického jazyka. Právnu záväznosť má vždy slovenská jazyková verzia.

Platnosť a účinnosť

Táto Zmluva nadobúda platnosť dňom jej podpisu obidvoma Zmluvnými stranami.

Táto Zmluva nadobúda účinnosť v prvý pracovný deň, ktorý nasleduje po prijatí oznámenia Obstarávateľom o tom, že obdržal kladné stanovisko k oprávnenosti verejného obstarávania zo strany Ministerstva investícií, regionálneho rozvoja a informatizácie Slovenskej republiky. Bez ohľadu na skutočnosť uvedenú v predchádzajúcej vete, táto Zmluva nenadobudne účinnosť skôr ako v deň, ktorý nasleduje po dni jej zverejnenia podľa § 47a ods. 1 Občianskeho zákonníka v Centrálnom registri zmlúv vedenom Úradom vlády SR. O nadobudnutí účinnosti Zmluvy je Obstarávateľ povinný Dodávateľa bezodkladne informovať.

Započítanie

 Obstarávateľ je oprávnený započítať vo vzťahu k akejkoľvek pohľadávke Dodávateľa vyplývajúcej z tejto Zmluvy alebo na jej základe svoju pohľadávku, a to aj v prípade, ak pohľadávka Obstarávateľa ešte nie je splatná alebo je premlčaná.

Postúpenie

 Dodávateľ je oprávnený postúpiť svoje pohľadávky vyplývajúce z tejto Zmluvy na tretiu osobu len s predchádzajúcim písomným súhlasom Obstarávateľa.

Rozhodné právo

 Táto Zmluva sa riadi právnymi predpismi Slovenskej republiky.

Právomoc slovenských súdov

 Akýkoľvek spor, nárok alebo rozpor vzniknutý z tejto Zmluvy alebo v súvislosti s ňou (vrátane všetkých otázok týkajúcich sa jej existencie, platnosti alebo ukončenia) bude rozhodnutý všeobecným súdom Slovenskej republiky vecne a miestne príslušným podľa platných právnych predpisov.

Vzdanie sa práv

 Ak nebude ktorákoľvek Zmluvná strana v jednom alebo viacerých prípadoch trvať na presnom plnení ktorejkoľvek podmienky tejto Zmluvy alebo výkonu akéhokoľvek práva vyplývajúceho z tejto Zmluvy alebo pokiaľ tak vykoná s omeškaním, nebude to za žiadnych okolností vykladané ako vzdanie sa práv a tieto ostanú naďalej platné a účinné v plnom rozsahu.

NA Dôkaz ČOHO, Zmluvné strany vyhlasujú, že si túto Zmluvu prečítali a porozumeli jej, že ich vôľa v nej obsiahnutá je daná, jasná a slobodná, že u nich nedošlo k omylu, najmä nie v pohnútke, že podmienky obsiahnuté v tejto Zmluve sú pre obidve Zmluvné strany výhodné a že prejavy vôle sú dostatočne určité a zrozumiteľné, pričom v deň uvedený nižšie pripájajú svoje vlastnoručné podpisy.

V Bratislave dňa [•] V  [•] dňa [•]

**Obstarávateľ** **Dodávateľ**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Ing. Zoltán Ács**  **[•]**

predseda predstavenstva

Verejné prístavy, a. s.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**JUDr. Peter Csicsay**

člen predstavenstva

Verejné prístavy, a. s.

Špecifikácia predmetu zákazky

**Poverené osoby**

**Projektový manažér Dodávateľa**

**[•]**

**Zástupca Obstarávateľa**

**[•]**